Башҡорт Ҡыш бабайының тирмәһе беҙҙең районда ҡороласағы тураһындағы ҡарар былтыр ноябрь аҙағында билдәле булды. Ә декабрь айының тәүге көндәрендә Урман-Бишҡаҙаҡ ауылының тирә-яғында транспорт хәрәкәте йәнләнде: Торатау буйына көн һайын ҡала предприятиелары хеҙмәткәрҙәре, килде, боҙ һәм ҡар тейәлгән йөк машиналары бер-бер артлы тауға табан юлланды. Әйтергә кәрәк, ҡаласыҡты төҙөү еңел генә бирелмәне: ҡар аҙ булыу сәбәпле боҙ һындарын, тауҙар яһау ҡатмарлыҡтар тыуҙырҙы. Шул уҡ ваҡытта Ишембайҙа йәнә өс Яңы йыл ҡаласығын төҙөү эштәре лә алып барылды.